**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „dėl ATSTOVŲ DELEGAVIMO Į VAIKŲ PRIĖMIMO Į KLAIPĖDOS MIESTO SAVIVALDYBĖS ŠVIETIMO ĮSTAIGAS, ĮGYVENDINANČIAS IKIMOKYKLINIO IR PRIEŠMOKYKLINIO UGDYMO PROGRAMAS**, **KOMISIJĄ“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektas parengtas, siekiant sudaryti Klaipėdos miesto savivaldybės vaikų priėmimo komisiją (toliau – Priėmimo komisija).

Teikiamo sprendimo projekto tikslas ir uždaviniai – vadovaujantis Vaikų priėmimo į Klaipėdos savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, tvarkos aprašo (toliau – Aprašas), patvirtinto Klaipėdos miesto savivaldybės tarybos 2015 m. gruodžio 22 d. sprendimu Nr. T2-352, 18 punktu, Priėmimo komisijos sudėtyje yra du Savivaldybės tarybos nariai, todėl šis sprendimo projektas parengtas, siekiant, kad Savivaldybės taryba deleguotų savo narius į minėtą komisiją.

**2. Projekto rengimo priežastys ir kuo remiantis parengtas sprendimo projektas.**

Apraše yra numatyta, kad vaikai į savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, gali būti priimami prioritetiškai, kai prioritetiškumą suteikiančias priežastis Centralizuota vaikų priėmimo sistema patikrina automatiškai arba protokolinį sprendimą priima Priėmimo komisija. Prioritetiškai priimamus vaikus, kurių broliai ar seserys jau lanko pageidaujamas lankyti įstaigas, sistema automatiškai patikrina jų duomenų teisingumą; tačiau sistema negali patikrinti pateiktų duomenų teisingumo, kai prioritetiškai priimami: įvaikinti vaikai; vaikai, kurių abu tėvai yra mokiniai arba nuolatinių studijų studentai; vaikai, kurių vienas iš tėvų dirba pageidaujamose lankyti įstaigose ne mažiau kaip 2 metus; taip pat kai be eilės priimami trys ar daugiau vienu metu šeimoje gimę vaikai.Priėmimo komisijos paskirtis – įvertinti tėvų prašymus ir juos papildančius dokumentus, priimti protokolinius sprendimus dėl teisės į prioritetą, dėl vaikų priėmimo, kai vykdomas pasikeitimas vaikų ugdymosi vietomis, tėvams sutarus tarpusavyje, ir dėl kitų savivaldybių teritorijose deklaruotų vaikų priėmimo, jei savivaldybių tarybų abipusiu sutarimu savivaldybės yra sudariusios švietimo paslaugų teikimo ir atsiskaitymo sutartis, taip pat dėl kitų Apraše nenumatytų vaikų priėmimo atvejų. Priėmimo komisija teikia siūlymus Savivaldybės administracijos direktoriui dėl priėmimo procesų tobulinimo.

Priėmimo komisiją sudaro 7 nariai: du Savivaldybės administracijos, du Savivaldybės tarybos, vienas įstaigų bei du visuomeninių tėvų organizacijų deleguoti atstovai. Komisijos sudėtį tvirtina Savivaldybės administracijos direktorius Savivaldybės tarybos kadencijos laikotarpiui.

**3. Kokių rezultatų laukiama.**

Savivaldybės vaikų priėmimo komisija, turėdama visus deleguotus narius, galės pradėti savo veiklą, numatyta Apraše.

**4. Sprendimo projekto rengimo metu gauti specialistų vertinimai.**

Neigiamų vertinimų negauta

**5. Išlaidų sąmatos, skaičiavimai, reikalingi pagrindimai ir paaiškinimai.**

Nereikia.

**6. Lėšų poreikis sprendimo įgyvendinimui.**

Nereikia.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Savivaldybės vaikų priėmimo komisija pradės savo veiklą, užtikrindama socialinį teisingumą ir skaidresnį vaikų priėmimą į Klaipėdos savivaldybės švietimo įstaigas. Neigiamos pasekmės – nenumatomos.

**PRIDEDAMA:**

1. Teisės aktų, nurodytų sprendimo projekto įžangoje, išrašai, 1 lapas.

Švietimo skyriaus vedėja Laima Prižgintienė